અમદાવાદ: પેટ્રોલ-ડીઝલના સતત વધતા ભાવો મોદી સરકાર માટે 2019ની લોકસભા ચૂંટણીમાં મુશ્કેલી ઊભી કરી શકે છે. વિપક્ષ પણ ઈંધણના સતત વધી રહેલા ભાવોને લઈને મોદી સરકારને ઘેરવાની એકપણ તક જવા દેતો નથી. ગત સોમવારે જ કોંગ્રેસે પેટ્રોલ-ડીઝલના સતત વધતા ભાવોના વિરોધમાં ‘ભારત બંધ’નું એલાન આપ્યું હતું, જેને તમામ વિરોધ પક્ષોએ ટેકો આપ્યો હતો. ત્યારે પેટ્રોલ-ડીઝલના ભાવોને અંકુશમાં લેવા મોદી સરકાર માટે એક પડકાર બની ગયો છે. હવે, સ્થિતિ એવી ઊભી થઈ છે કે, જો મોદી સરકાર ભાવો ઘટાડે તો વિપક્ષ તેનો જશ લઈ જાય અને ન ઘટાડે તો જનતાના રોષનો સામનો કરવો પડે તેમ છે. એવામાં ગુજરાત સરકારે પણ હાલ તો પેટ્રોલ-ડીઝલમાં કોઈ રાહત આપવાનો સ્પષ્ટ ઈનકાર કરી દીધો છે.